32011R0926
L 241/2
SLUŽBENI LIST EUROPSKE UNIJE
12.09.2011.
PROVEDBENA UREDBA KOMISIJE (EU) br. 926/2011
od 12. rujna 2011.
za potrebe Odluke Vijeća 2009/470/EZ u pogledu financijske potpore Unije referentnim laboratorijima EU-a za hranu i hranu za životinje te sektor zdravlja životinja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku Vijeća 2009/470/EZ od 25. svibnja 2009. o troškovima u području veterinarstva (1), a posebno njezin članak 31. stavak 2.,
budući da:
(1)
Odlukom 2009/470/EZ utvrđuju se postupci koji uređuju financijski doprinos Unije inspekcijskim mjerama u području veterinarstva. U skladu s navedenom Odlukom, Unija mora doprinijeti poboljšanju učinkovitosti veterinarskih inspekcija dodjeljivanjem financijske potpore laboratorijima EU-a za vezu i referentnim laboratorijima EU-a. Njome se predviđa da svaki laboratorij EU-a za vezu ili referentni laboratorij EU-a koji je određen kao takav u skladu s veterinarskim zakonodavstvom Unije te koji izvršava dužnosti i udovoljava zahtjevima koji su u njima utvrđeni, može primiti potporu Unije.
(2)
Uredbom (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (2) utvrđuju se opće zadaće, dužnosti i zahtjevi za referentne laboratorije EU-a za hranu i hranu za životinje te za zdravlje životinja i žive životinje. Referentni laboratoriji EU-a za hranu i hranu za životinje navedeni su u dijelu I., dok su referentni laboratoriji EU-a za zdravlje životinja i žive životinje navedeni u dijelu II. Priloga VII. toj Uredbi.
(3)
Uredbom Komisije (EZ) br. 1754/2006 od 28. studenoga 2006. o utvrđivanju detaljnih pravila za dodjelu financijske pomoći Zajednice referentnim laboratorijima Zajednice za hranu i hranu za životinje te za sektor zdravlja životinja (3) utvrđuju se detaljna pravila za dodjelu financijske potpore Unije radu referentnih laboratorija EU-a, kako je predviđeno u članku 31. Odluke 2009/470/EZ i članku 32. Uredbe (EZ) br. 882/2004 te za organizaciju radionica.
(4)
Na temelju Uredbe (EZ) br. 1754/2006 u sporazumima o partnerstvu utvrđuje se odnos između Komisije i pojedinačnih referentnih laboratorija EU-a. Sporazumi o partnerstvu valjani su 5 godina i podržani su višegodišnjim programima rada.
(5)
Referentni laboratoriji EU-a navedeni su u Prilogu VII. Uredbi (EZ) br. 882/2004. Za neke od njih imenovan je Zajednički istraživački centar. Budući da je to glavna uprava Komisije, ova se Uredba ne primjenjuje. Pravila koja uređuju financijsku potporu Unije za Zajednički istraživački centar utvrđena su u godišnjem upravnom rješenju.
(6)
O razini godišnje financijske potpore Unije za rad određenih referentnih laboratorija EU-a odlučuje se na godišnjoj osnovi putem odluka o godišnjem financiranju vezanih uz sigurnost hrane i hrane za životinje te zdravlja životinja i žive životinje.
(7)
Služba Komisije za unutarnju reviziju (IAS) 2008. godine izvršila je reviziju upravljanja bespovratnim sredstvima u području sigurnosti hrane, zdravlja i dobrobiti životinja i biljnog zdravstva. IAS je zaključio da je potrebno pojednostavniti detaljna pravila za dodjelu financijske potpore Unije referentnim laboratorijima EU-a za hranu i hranu za životinje te sektor zdravlja životinja. Kako bi se pravila pojednostavila, IAS je predložio da Komisija nastavi usvajati odluke o godišnjem financiranju na godišnjoj razini, ali bez potrebe za sporazumima o partnerstvu između Komisije i svakog pojedinačnog referentnog laboratorija EU-a.
(8)
Potrebno je redovito organizirati sastanke i osposobljavanja koja održavaju referentni laboratoriji EU-a. Stoga sastanci i osposobljavanja trebaju biti dodani popisu prihvatljivih izdataka ove Uredbe.
(9)
Za potrebe financijske kontrole primjenjuju se članci 9., 36. i 37. Uredbe Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (4).
(10)
Budući da treba napraviti niz izmjena Uredbe (EZ) br. 1754/2006, Uredbu radi jasnoće treba staviti izvan snage i zamijeniti ovom Uredbom, uzimajući pritom u obzir Uredbu (EZ) br. 882/2004.
(11)
Ova se Uredba primjenjuje na sve referentne laboratorije EU-a čiji okvirni sporazumi o partnerstvu istječu 2011. te za sve referentne laboratorije EU-a čiji su okvirni sporazumi o partnerstvu raskinuti međusobnim sporazumom. Za referentne laboratorije EU-a čiji okvirni sporazumi o partnerstvu nisu raskinuti, Uredba (EZ) br. 1754/2006 i dalje se primjenjuje.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
POGLAVLJE I.
OPĆE ODREDBE
Članak 1.
Predmet
Ovom se Uredbom utvrđuju pravila za provedbu Uredbe (EZ) br. 882/2004 i Odluke 2009/470/EZ u pogledu aranžmana za dodjelu financijske potpore Unije previđene u članku 32. stavku 7. Uredbe (EZ) br. 882/2004 i članku 31. stavku 1. Odluke 2009/470/EZ za aktivnosti referentnih laboratorija EU-a („laboratoriji”), osim za Zajednički istraživački centar, uključujući za organizaciju radionica te uvjeta na temelju kojih se potpora dodjeljuje.
Ova se Uredba primjenjuje na sve referentne laboratorije EU-a čiji okvirni sporazumi o partnerstvu istječu u 2011. te na sve referentne laboratorije EU-a čiji su okvirni sporazumi o partnerstvu raskinuti sporazumno. Uredba (EZ) br. 1754/2006 i dalje se primjenjuje na laboratorije EU-a čiji okvirni sporazumi o partnerstvu ne prestaju.
Članak 2.
Program rada i projekcija proračuna
1. Do 1. rujna svake kalendarske godine „n”, laboratoriji:
(a)
određuju aktivnosti Unije koje se planiraju tijekom kalendarske godine „n + 1”, uključujući organizaciju radionica, („program rada”) u suradnji sa službama Komisije;
(b)
dostavljaju Komisiji:
i.
program rada;
ii.
predviđeni proračun po aktivnostima u vezi s troškovima programa rada („predviđeni proračun”).
2. Laboratoriji dostavljaju predviđeni proračun u elektroničkom obliku u skladu s prilozima I.(a) i I.(b).
Članak 3.
Tečaj
Za projekcije proračuna u valuti osim eura Komisija primjenjuje prvi tečaj koji je određen u rujnu godine „n”, kako je objavljeno u seriji C Službenog lista Europske unije.
Članak 4.
Odobrenje
Komisija donosi odluku o godišnjem financiranju („odluka o godišnjem financiranju”), kojom se odobravaju programi rada i odgovarajući proračuni za sve laboratorije.
Svaka izmjena programa rada podliježe prethodnoj pisanoj suglasnosti Komisije.
Članak 5.
Predfinanciranje
Nakon što Komisija usvoji odluku o godišnjem financiranju, laboratoriji mogu za svoj program rada zatražiti predfinanciranje u iznosu od 70 % ukupne potpore.
Članak 6.
Isplata potpore
Iznos financijske potpore Unije za programe rada isplaćuje se laboratorijima po odobrenju financijskih i tehničkih izvješća iz članka 11. i 16., pod uvjetom da su laboratoriji:
(a)
učinkovito proveli program rada;
(b)
dostavili financijska i tehnička izvješća unutar rokova predviđenih u tim člancima.
Članak 7.
Popratni dokumenti
1. Laboratoriji vode evidenciju troškova programa rada u svom sustavu troškovnog računovodstva te čuvaju sve izvorne dokumente ili ovjerene preslike tijekom razdoblja od 7 godina za potrebe financijske kontrole.
2. Laboratoriji čuvaju sve izvorne dokazne dokumente ili ovjerene preslike popratnih dokumenata o programima rada kojima je dodijeljena financijska potpora Unije.
3. Popratni dokumenti koji dokazuju sve troškove iz zahtjeva za nadoknadu troškova šalju se Komisiji na zahtjev.
Članak 8.
Provjere
Za potrebe financijske kontrole primjenjuju se članci 9., 36. i 37. Uredbe (EZ) br. 1290/2005.
POGLAVLJE II.
AKTIVNOSTI LABORATORIJA, OSIM ORGANIZACIJE RADIONICA
Članak 9.
Definicija
Aktivnosti laboratorija određene su kao zadaci koji proizlaze iz njihovih odgovornosti utvrđenih u članku 32. Uredbe (EZ) br. 882/2004.
Članak 10.
Prihvatljivost
1. Troškovi koji se odnose na osoblje koje je posvećeno aktivnostima laboratorija, podugovaranje, kapitalnu opremu, potrošnu robu, otpremu uzoraka za usporedna ispitivanja, misije, sastanke, obuku i režijske troškove su smatraju prihvatljivima u okviru laboratorijskih aktivnosti.
2. Troškovi iz stavka 1. smatraju se prihvatljivima unutar granica utvrđenih u odgovarajućoj odluci o godišnjem financiranju i u skladu s pravilima prihvatljivosti određenima u Prilogu II.
3. Laboratoriji podnose pisani zahtjev Komisiji za prethodno odobrenje povećanja proračuna jedne od navedenih stavki (osoblje, podugovaranje, kapitalna oprema, potrošna roba, otprema uzoraka za usporedna ispitivanja, misije, sastanci ili obuka) i/ili jedne od aktivnosti koje su navedene u programu rada za više od 10 % te bez prelaženja ukupnih prihvatljivih troškova određenih odlukom o godišnjem financiranju.
Članak 11.
Dostava izvješća o aktivnostima laboratorija
1. Laboratoriji podnose Komisiji, najkasnije do 31. ožujka kalendarske godine „n + 2”, sljedeća izvješća:
(a)
papirnatu i elektroničku verziju njihovog financijskog izvještaja sastavljenog u skladu s prilozima III.(a) i III.(b);
(b)
tehnički izvještaj njihovih aktivnosti, koji je ovjerio tehnički direktor laboratorija.
Međutim, za sastanke i obuku, financijski izvještaj se sastavlja i dostavlja u skladu s člankom 16.
Poštanski štambilj služi kao dokaz datuma slanja financijskih i tehničkih izvještaja.
2. Financijska potpora Unije može biti smanjena ako se program rada ne izvršava učinkovito i/ili u potpunosti.
3. Ako financijski i tehnički izvještaji nisu poslani unutar roka predviđenog u stavku 1., financijska potpora Unije se smanjuje.
Ako se rok za dostavu prekorači za više od mjesec dana, financijska potpora Unije smanjuje se za 25 %.
Ako se rok za dostavu prekorači za više od 2 mjeseca, financijska potpora Unije smanjuje se za 50 %.
Ako se rok za dostavu prekorači za više od 3 mjeseca, financijska potpora Unije smanjuje se za 75 %.
Ako se rok za dostavu prekorači za više od 4 mjeseca, financijska potpora Unije smanjuje se za 100 %.
Članak 12.
Tečaj za plaćanja u valutama osim eura
Za dostavljene zahtjeve u pogledu plaćanja iznosa u drugoj valuti osim eura, Komisija primjenjuje prvi tečaj koji je utvrđen u ožujku godine „n”, kako je objavljeno u seriji C Službenog lista Europske unije.
Međutim, za zahtjeve plaćanja za sastanke i osposobljavanja koji su dostavljeni u drugoj valuti osim eura primjenjuje se tečaj predviđen u članku 17.
Članak 13.
Porez na dodanu vrijednost
Na temelju ove Uredbe, nenadoknadiv porez na dodanu vrijednost (PDV) koji plaćaju laboratoriji smatra se prihvatljivim izdatkom pod uvjetom da laboratoriji, zajedno s financijskim izvještajem predviđenim u članku 11. stavku 1. dostave potvrdu Ministarstva financija odgovarajuće države članice ili drugog jednakovrijednog tijela kojom potvrđuje da laboratorij ne podliježe ili djelomično podliježe plaćanju PDV-a te da njegovo područje djelatnosti ne podliježe plaćanju ovog poreza.
POGLAVLJE III.
ORGANIZACIJA RADIONICA
Članak 14.
Definicija
Radionica predstavlja godišnji datum za informiranje i koordinaciju na koji laboratoriji pozivaju sve nacionalne referentne laboratorije.
Članak 15.
Prihvatljivost
1. Izdaci koji se odnose na putne troškove, troškove hotelskog smještaja i dnevnice za najviše trideset i dva sudionika u radionicama, na koje je pozvan barem jedan sudionik po državi članici, smatraju se prihvatljivima za organizaciju radionica.
2. Dodatni troškovi koji se odnose na putne troškove, troškove hotelskog smještaja i dnevnice za najviše tri pozvana govornika na radionicama smatraju se prihvatljivima za organizaciju radionica.
3. Dodatni troškovi koji se odnose na putne troškove, troškove hotelskog smještaja i dnevnice za najviše deset predstavnika trećih zemalja na radionicama smatraju se prihvatljivima za organizaciju radionica.
4. Izdaci radionica iz stavaka 1., 2. i 3. prihvatljivi su unutar granica koje su određene u odluci o godišnjem financiranju i u skladu sa pravilima prihvatljivosti određenima u Prilogu IV. U opravdanim slučajevima na temelju odluka o godišnjem financiranju mogu se odobriti odstupanja od stavaka 1., 2. i 3.
Članak 16.
Dostava izvještaja o radionicama
1. Najkasnije 2 mjeseca nakon radionice laboratoriji Komisiji dostavljaju sljedeće:
(a)
papirnatu i elektroničku verziju njihovog financijskog izvještaja o radionicama, sastavljenog u skladu s Prilogom V.;
(b)
tehnički izvještaj koji je potpisao tehnički direktor laboratorija.
Poštanski štambilj služi kao dokaz datuma slanja financijskih i tehničkih izvještaja.
2. Ako financijski i tehnički izvještaji radionica nisu poslani unutar roka određenog u stavku 1., financijska potpora Unije se smanjuje.
Ako se rok za dostavljanje prijeđe za više od mjesec dana, financijska potpora Unije smanjuje se za 25 %.
Ako se rok za dostavljanje prijeđe za više od 2 mjeseca, financijska potpora Unije smanjuje se za 50 %.
Ako se rok za dostavljanje prijeđe za više od 3 mjeseca, financijska potpora Unije smanjuje se za 75 %.
Ako se rok za dostavljanje prijeđe za više od 4 mjeseca, financijska potpora Unije smanjuje se za 100 %.
Članak 17.
Tečaj za plaćanja u valutama osim eura
Za dostavljene zahtjeve u pogledu plaćanja iznosa u drugoj valuti osim eura, Komisija primjenjuje prvi tečaj koji je određen u mjesecu u kojem je radionica održana, kako je objavljeno u seriji C Službenog lista Europske unije.
POGLAVLJE IV.
ZAVRŠNE ODREDBE
Članak 18.
Stavljanje izvan snage
Uredba (EZ) br. 1754/2006 stavlja se izvan snage.
Upućivanja na Uredbu (EZ) br. 1754/2006 smatraju se upućivanjima na ovu Uredbu.
Članak 19.
Stupanje na snagu i primjenjivost
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje na financijsku potporu Unije dodijeljenu laboratorijima od 2012. nadalje.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. rujna 2011.